Spoedwalle nodig in 'dodelike' straat | Netwerk24
Spoedwalle nodig in 'dodelike' straat
Deur Alet Van Der Walt 16 September 2020 06:04
Die remmerke van die Volkswagen Polo wat 'n matriekseun noodlottig getref het, is etlike meters ver.Foto: Alet van der Walt
"Elke keer dat so iets gebeur, is almal in rep en roer – maar op die ou end gebeur niks nie," sê Sandra van Reenen, ma van Hein Swart (18), wat op 24 Augustus noodlottig in 'n motorongeluk in Reitz beseer is.
Van Reenen, wat ook hier grootgeword het, sê in die 1990's is 'n jong man in dieselfde straat, Sarel Cilliersstraat, doodgery.
Hein het saam met 'n skoolmaat, Christelle Cilliers, op 'n motorfiets van 'n teetuin af na sy huis gery. Die teetuin en huis is net 'n paar 100 m van mekaar af.
"Die ergste is, Hein het nie van motorfietse gehou nie," sê Van Reenen.
"Hy het self 'n motorfiets besit, maar wou nooit daarmee ry nie."
Sy sê Hein was baie veiligheidsbewus en sou ook nooit sonder 'n valhelm ry nie.
Van Reenen sê daar moet eintlik 'n verkeerslig opgerig word in die straat waarmee verkeer uit Bethlehem die dorp binnery.
"Mense ry te vinnig en hul gedrag moet verander word," sê sy.
Volgens ooggetuies het die bestuurder van 'n Volkswagen Polo baie vinnig gery en toe so hard gerem dat hy te ver regs beweeg het en die twee tieners getref het.
Die Volkswagen het die motorfiets op die agterwiel getref en Hein is ernstig beseer.
Christelle het net kneusplekke opgedoen.
Hein is op die toneel gestabiliseer, maar is later weens veelvuldige breinbeserings in Bethlehem dood.
Van Reenen sê sy wil geregtigheid sien geskied en wag dat die ondersoek afgehandel word.
Talle inwoners meen die pad waarmee verkeer uit Bethlehem Reitz binnekom, is dodelik.
Heleen Müller, VF Plus-raadslid, sê die lang afdraand sonder enige spoedwalle veroorsaak dat motoriste die dorp te vinnig binnery.
"Ek is al self amper daar raakgery, maar moet ook erken dat ek al self te vinnig daar ingekom het omdat dit so 'n steil afdraand is."
Müller sê sy gaan met die hoof van die verkeersafdeling van die Nketoana- plaaslike munisipaliteit vergader sodat sy kan uitvind of materiaal beskikbaar is om so gou moontlik spoedwalle aan te bring.
Brig. Motantsi Makhele, polisiewoordvoerder, sê die polisie ondersoek 'n klag van strafbare manslag.